Document ID: 32002R0257

Kommissionens forordning (EF) nr. 257/2002
af 12. februar 2002
om ændring af forordning (EF) nr. 194/97 om fastsættelse af grænseværdier for bestemte forurenende stoffer i levnedsmidler og af forordning (EF) nr. 466/2001 om fastsættelse af grænseværdier for bestemte forurenende stoffer i levnedsmidler
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 315/93 af 8. februar 1993 om fællesskabsprocedurer for forurenende stoffer i levnedsmidler(1), særlig artikel 2, og
ud fra følgende betragtninger:
(1) Ved Kommissionens forordning (EF) nr. 194/97 af 31. januar 1997 om fastsættelse af grænseværdier for bestemte forurenende stoffer i levnedsmidler(2), senest ændret ved forordning (EF) nr. 1566/1999(3), er der fastsat grænseværdier for aflatoxin B1 og det samlede indhold af aflatoksin i visse levnedsmidler. Kommissionens forordning (EF) nr. 466/2001 af 8. marts 2001 om fastsættelse af grænseværdier for bestemte forurenende stoffer i levnedsmidler(4), ændret ved forordning (EF) nr. 2375/2001(5), ændrer og erstatter forordning (EF) nr. 194/97 med virkning fra den 5. april 2002.
(2) Ifølge forordning (EF) nr. 194/97 skulle grænseværdien for nødder og tørret frugt, der skal undergå sortering eller anden fysisk behandling inden direkte konsum eller anvendelse som ingredienser i levnedsmidler, tages op til vurdering inden den 1. juli 2001 på baggrund af udviklingen i den videnskabelige og teknologiske viden, navnlig med hensyn til hvor effektivt sortering eller anden behandling kan reducere aflatoksinindholdet.
(3) Der er i den forbindelse kun blevet fremlagt oplysninger om mandler. Oplysningerne viste, at aflatoksinindholdet i uforarbejdede mandler som følge af forskellige metoder til sortering og fysisk behandling blev markant reduceret i den færdige forbrugsvare. Da oplysningerne imidlertid omfatter variationer, er det vanskeligt at vurdere, hvor stor en reduktion der er sket. De eksisterende grænseværdier bør derfor fastholdes, idet de dog kan tages op til fornyet vurdering.
(4) For så vidt angår korn, der skal undergå sortering eller anden fysisk behandling inden konsum eller anvendelse som ingredienser i levnedsmidler, var det i forordning (EF) nr. 194/97 fastsat, at hvis der ikke var fastsat en specifik grænseværdi inden den 1. juli 2001, ville grænseværdierne for korn til direkte konsum derefter gælde. Dette var fastsat, fordi det ikke, når det gælder korn, kan udelukkes, at visse sorteringsmetoder eller andre fysiske behandlinger kan reducere forureningen med aflatoksiner, men det er endnu ikke dokumenteret, at sådanne metoder er reelt effektive. Endvidere var det fastsat, at hvis der ikke forelå data, som gjorde det berettiget at fastsætte en specifik grænseværdi for uforarbejdet korn, skulle grænseværdierne på 2 μg/kg aflatoksin B1 og 4 μg/kg for det samlede indhold af aflatoksin gælde.
(5) Der er i den forbindelse kun blevet fremlagt oplysninger om majs. Skønt der er blevet foretaget løbende kontrol i over to år, er kun et begrænset antal forurenede partier blevet fundet. Derfor har mulighederne for at dokumentere, om sortering, rensning og anden fysisk behandling fungerer effektivt, været begrænsede. Disse begrænsede oplysninger viste, at aflatoksinindholdet i uforarbejdet majs som følge af forskellige metoder til sortering og fysisk behandling kan reduceres markant efter rensning i den færdige forbrugsvare (gryn i flager, andre gryn). Aflatoksinforureningen forekom især i screeningerne (affald) og i mindre omfang i majsspirer, klidmel og knust majs (foderprodukter). Da der således kun foreligger få og varierende oplysninger, er det ikke muligt at foretage en sikker og kvantitativ vurdering af, hvor stor en reduktion der kan opnås. Da der er behov for yderligere oplysninger, inden der kan drages endelige konklusioner, bør den periode, hvor der ikke er fastsat nogen grænseværdi for majs, forlænges for sidste gang.
(6) Der er ikke fremlagt oplysninger om andre former for uforarbejdet korn end majs, og derfor bør de grænseværdier, der er fastsat for korn til direkte konsum, fra den 1. juli 2001 også gælde for korn, der skal undergå sortering eller anden fysisk behandling inden konsum eller anvendelse som ingredienser i levnedsmidler.
(7) Det er vigtigt, at disse grænseværdier træder i kraft snarest muligt, og at de fortsat er i kraft, når forordning (EF) nr. 466/2001 har erstattet forordning (EF) nr. 194/97. Begge forordningerne bør derfor ændres i overensstemmelse hermed.
(8) De i denne forordning fastsatte foranstaltninger er i overensstemmelse med udtalelse fra Den Stående Levnedsmiddelkomité -
UDSTEDT FØLGENDE FORORDNING:
Artikel 1
Punkt "2.1. Aflatoksiner" i punkt I i bilaget til forordning (EF) nr. 194/97 ændres således:
1) Punkt 2.1.1 og 2.1.2 affattes således: TABELPOSITION "
2) Fodnote 5 udgår.
3) Fodnote 6 udgår.
Artikel 2
Punkt "2.1. Aflatoksiner" i sektion 2 i bilag I til forordning (EF) nr. 466/2001 ændres således:
1) Punkt 2.1.1 og 2.1.2 affattes således: TABELPOSITION "
2) Fodnote 8 udgår.
3) Fodnote 9 affattes således: "(9) Hvis der ikke fastsættes en specifik grænseværdi inden den 1. juli 2003 gælder grænseværdierne i punkt 2.1.2.1 derefter for majs som omhandlet i det pågældende punkt."
Artikel 3
Denne forordning træder i kraft dagen efter offentliggørelsen i De Europæiske Fællesskabers Tidende.
Artikel 1 og 3 anvendes fra dagen efter offentliggørelsen. Artikel 2 anvendes fra den 5. april 2002.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 12. februar 2002.

Labels: 0
3
20